钦定古今图书集成/明伦汇编/交谊典/第078卷
## 钦定古今图书集成/明伦汇编/交谊典/第078卷

| 钦定古今图书集成 明伦汇编 第七十八卷 |

| |

钦定古今图书集成明伦汇编交谊典

第七十八卷目录

饯别部纪事

饯别部杂录

交谊典第七十八卷

《礼记·檀弓》：子路去鲁，谓颜渊曰：“何以赠我？”曰：“吾闻之
也，去国则哭于墓而后行，反其国不哭，展墓而入。”谓
子路曰：“何以处我？”子路曰：“吾闻之也，过墓则式，过祀
则下。”

《左传·昭公元年》：叔向出，行人挥送之。叔向问郑故焉，
且问子晳。对曰：“其与几何？无礼而好陵人，怙富而卑
其上，弗能久矣。”

十六年夏四月郑六卿饯宣子于郊宣子曰：“二三君
子请皆赋起亦以知郑志”子齹赋《野有蔓草》宣子曰：
“孺子善哉！吾有望矣。”子产赋《郑之羔裘》宣子曰：“起不
堪也。”子大叔赋《褰裳》宣子曰：“起在此敢勤子至于他
人乎！”子大叔拜宣子曰：“善哉！子之言是不有是事其
能终乎！”子游赋《风雨》子旗赋《有女同车》子柳赋《萚兮》
宣子喜曰：“郑其庶乎！二三君子，以君命贶？起赋，不出
郑志，皆昵燕好也。二三君子，数世之主也，可以无惧
矣。”宣子皆献马焉，而赋《我将》。子产拜，使五卿皆拜，曰：
“吾子靖乱，敢不拜德？”宣子私觐于子产，以玉与马，曰：
“子命起，舍夫玉，是赐我玉而免吾死也。敢不借手以
拜？”

《史记孔子世家》：鲁南宫敬叔言鲁君曰：“请与孔子适
周。”鲁君与之一乘车、两马、一竖子，俱适周问礼，盖见
老子云。“辞去，而老子送之，曰：‘吾闻富贵者送人以财，
仁人者送人以言。吾不能富贵，窃仁人之号，送子以
言’。”曰：“聪明深察而近于死者，好议人者也；博辨广大，
危其身者，发人之恶者也。为人子者，毋以有己；为人
臣者毋以有己。”孔子自周反于鲁，弟子稍益进焉。
《孔子家语子路初见篇》：子路将行，辞于孔子。子曰：“赠
汝以车乎？赠汝以言乎？”子路曰：“请以言。”孔子曰：“不强
不达，不劳无功，不忠无亲，不信无复，不恭失礼，慎此
五者而已。”子路曰：“由请终身奉之。”“敢问亲交取亲若
何？言寡可行若何？长为善士而无犯若何？”孔子曰：“汝
所问，苞在五者中矣。亲交取亲，其忠也；言寡可行，其
信也；长为善士，而无犯，其礼也。”

《说苑杂言篇》曾子从孔子于齐，齐景公以下卿礼聘
曾子，曾子固辞。将行，晏子送之曰：“吾闻君子赠人以
财，不若以言。今夫兰本三年湛之以鹿醢，既成则易
以匹马，非兰本美也。愿子详其所湛。既得所湛，亦求
所湛。吾闻君子居必择处，游必择士。居必择处，所以
求士也；游必择士，所以修道也。吾闻反常移性者，欲”
也，故不可不慎也。

《辨物篇》：孔子晨立堂上，闻哭者声音甚悲，孔子援琴
而鼓之，其音同也。孔子出，而弟子有叱者。问：“谁也？”曰：
“回也。”孔子曰：“回何为而叱？”回曰：“今者有哭者，其音甚
悲，非独哭死，又哭生离者。”孔子曰：“何以知之？”回曰：“似
完山之鸟。”孔子曰：“何如？”回曰：“完山之鸟生四子，羽翼
巳成，乃离四海，哀鸣送之，为是往而不复返也。”孔子
使人问哭者。哭者曰：“父死家贫。卖子以葬之。将与其
别也。”孔子曰：“善哉。圣人也。”

《说苑敬慎篇》：魏公子牟东行，穰侯送之曰：“先生将去
冉之山东矣，独无一言以教冉乎？”魏公子牟曰：“‘微君
言之’。牟几忘语君。君知夫官不与势期，而势自至乎；
势不与富期，而富自至乎；富不与贵期，而贵自至乎；
贵不与骄期，而骄自至乎；骄不与罪期，而罪自至乎；
罪不与死期，而死自至乎？”穰侯曰：“善！敬受明教。”
《〈尊贤〉篇》：齐将军田瞆出，将张生郊送，曰：“昔者尧让许
由以天下，洗耳而不受，将军知之乎？”曰：“唯然，知之。”“伯
夷叔齐辞诸侯之位而不为，将军知之乎？”曰：“唯然，知
之。”“于陵仲子辞三公之位，而佣为人灌园，将军知之
乎？”曰：“唯然，知之。”“智过去君弟变姓名，免为庶人，将军
知之乎？”曰：“唯然，知之。孙叔敖三去相而不悔，将军知
之乎？”曰：“唯然，知之。此五大夫者，名辞之而寔羞之。今
将军方吞一国之权，提鼓拥旗，披坚执锐，旋回十万
之师，擅斧钺之诛，慎毋以士之所羞者骄士。”田瞆曰：
“今日诸君皆为瞆祖道具酒脯，而先生独教之以圣
人之大道，谨闻命矣！”

《孔丛子儒服篇》：“子高游赵，平原君客有邹文季节者，
与子高相善。及将还鲁，诸故人诀，既毕，文节送行三
宿。临别，文节流涕交颐，子高徒抗手而已，分背就路。
其徒问曰：‘先生与彼二子善，彼有恋恋之心，未知后
会何期，凄怆流涕，而先生厉声高揖，此无乃非亲亲之谓乎’？子高曰：‘始焉谓此二子丈夫，尔乃今知其妇
人也。人生则有四方之志，岂鹿豕也哉，而常聚乎’？”其
徒曰：“若此二子之泣，非邪？”答曰：“斯二子良人也，有不
忍之心，若于取断必不足矣。”其徒曰：“凡泣者一无取
乎？”子高曰：“有二焉：大奸之人，以泣自信；妇人懦夫，以
泣著爱。”

《史记刺客列传》：“燕太子丹遣荆轲入秦，太子及宾客
知其事者，皆白衣冠以送之。至易水之上，既祖取道，
高渐离击筑，荆轲和而歌，为变征之声，士皆垂泪涕
泣。又前而歌曰：‘风萧萧兮易水寒，壮士一去兮不复
还’。”复为羽声慷慨，士皆瞋目，发尽上指冠。于是荆轲
就车，终已不顾。

《汉书疏广传》：“广，东海兰陵人也。宣帝时，为太子太傅。
兄子受为少傅，在位五岁，乃与受移病，满三月赐告，
广遂称笃，上疏乞骸骨。帝以其年笃老，皆许之。公卿
大夫、故人、邑子设祖道，供帐东都门外，送者车数百
两，辞决而去。及道路观者皆曰：‘贤哉二大夫’。或叹息
为之下泣。”

《后汉书范冉传》：“冉与汉中李固、河内王奂亲善。奂后
为考城令，屡遣书请冉，冉不至。及奂迁汉阳太守，将
行，冉乃与弟协步赍麦酒，于道侧设坛以待之。冉见
车徒络绎，遂不自闻，惟与弟共辨论于路。奂识其声，
即下车与相揖对。奂曰：‘行路仓卒，非陈契阔之所，可
共到前亭宿息，以叙分隔’。冉曰：‘子前在考城，思欲相
从，以贱质自绝豪友耳。今子远适千里，会面无期，故
轻行相候，以展诀别，如其相追，将有慕贵之讥矣’。”便
起告违，拂衣而去。奂瞻望弗及，冉长逝不顾。

《陈遵传》：遵为大司马，更始时使匈奴，过辞于王丹，丹
曰：“俱遭反复，惟我二人为天所遗，今子当之绝域，无
以相赠，赠子以不拜。”遂揖而别，遵甚悦之。

《高彪传》：“彪为中郎，校书东观。时京兆第五永为督军
御史，使督幽州，百官大会，祖饯于长乐观，议郎蔡邕
等皆赋诗。彪乃独作箴曰：‘文武将坠，乃俾俊臣，整我
皇纲，董此不虔。古之君子，即戎忘身。明其果毅，尚其
桓桓。吕尚七十，气冠三军。诗人作歌，如鹰如鹯。天有
太乙，五将三门。地有九变，丘陵山川。人有计策，六奇
五间，总兹三事，谋则谘询。无曰己能，务在求贤。淮阴
之勇，广野是尊。周公大圣，石碏纯臣，以威克爱，以义
灭亲。勿谓时险，不正其身；勿谓无人，莫识己真。忘富
遗贵，福禄乃存，枉道依合，复无所亲。先公高节，越可
永遵，佩藏斯戒，以励终身’。”邕等甚美其文，以为莫尚
也。后彪为中郎，较书于东观。及迁内黄令，帝敕同僚
临送，祖于上东门。

《郭太传》：“太字林宗，游于雒阳，始见河南尹李膺，大奇
之，遂相友善，于是名震京师。后归乡里，衣冠诸儒送
至河上，车数千两，林宗惟与李膺同舟而济，众宾望
之，以为神仙焉。太后举有道不就。”

《祢衡传》：衡，平原般人也。为曹公所怒，遣人骑送之。刘
表临发，众人为之祖道，先供设于城南，乃更相戒曰：
祢衡悖虐无礼，今因其后到，咸当以不起折之也。及
衡至，众人莫肯兴，衡坐而大号，众问其故，衡曰：“坐者
为冢，卧者为尸，冢尸之间，能不悲乎？”

《魏志管辂传》：“辂与诸葛原别，原戒以二事，言卿性乐，
酒量虽温克，然不可保，宁当节之。卿有冰镜之才，所
见者妙。”“如膏火，不可不慎。持卿叡才，以游于云、汉
之间，不忧不富贵也。”辂言：“酒不可极，才不可尽。吾欲
持酒以礼，持才以愚，何患之有耶？”辂至少府丞。
《蜀志张裔传》：“裔字君嗣，为丞相，诸葛亮留府长史，诣
亮咨事，送者数百，车乘盈路。裔书与所亲曰：‘人自敬
丞相长史，男子张君嗣附之，疲倦欲死’。”

《会稽典录》：卓恕字公行，上虞人也。与人相期约，虽遭
暴风疾雨，无不至者。常从建业辞太傅诸葛恪，恪问
何当复来，恕答曰：“某日当复亲觐。”至是日，恪停食，候
恕至，时宾客会者皆以为会稽、建业相去千馀里，道
隔江湖，岂得如期。须臾恕至，一坐尽惊。

《经外杂抄》：晋郭奕，字大业，为野王令。羊祜常过之，奕
叹曰：“羊叔子何必减郭大业？”少选复往，又叹曰：“羊叔
子去人远矣。”遂送祜出界数百里，坐此免官。

《世说》：补王伟元门生，为本县所役，求属令为脱。王曰：
“卿学不足以庇身，吾德不足以庇卿，属之何益？”乃步
担干饭，儿负盐豉，送所役生到县，诸生随者千人。令
以伟元诣己，整衣出迎。伟元乃下道，至土牛傍，罄折
立，自言“门生为县役，故来送别。”因执手泣涕而去。令
即放遣此生，一县皆以为耻。

《皇甫谧》有从姑子梁柳，为城阳太守，将之官，或劝士
安饯之，士安曰：“柳为布衣时过吾，吾送迎不出门，食
不过盐菜。今送之，是贵城阳太守而轻梁柳，非心所
安。”

《晋书贾充传》：“充为车骑将军，都督秦凉二州诸军事，
将之镇，百僚饯于夕阳亭。”

《石崇传》：“崇拜太仆，出为征虏将军，假节监徐州诸军事，镇下邳。崇有别馆在河阳之金谷，一名梓泽，送者
倾都，帐饮于此焉。”

《世说新语》：支道林还东，时贤并送于征虏亭。蔡子叔
前至，坐近林公。谢万石后来，坐小远。蔡暂起，谢移就
其处。蔡还，见谢在焉，因合褥举谢掷地，自复坐。谢冠
帻倾脱，乃徐起振衣就席，神意甚平，不觉瞋沮。坐定，
谓蔡曰：“卿奇人，殆坏我面。”蔡答曰：“我本不为卿面作
计。”其后二人俱不介意。

《周叔治》作晋陵太守，周侯仲智往别，叔治以将别，涕
泗不止。仲智恚之曰：“斯人乃妇女，与人别唯啼泣。”便
舍去。周侯独留与饮酒言话，临别流涕，抚其背曰：“奴
好自爱。”

《晋书温峤传》：峤为王敦左司马，会丹阳尹缺，敦问峤：
谁可作者？峤曰：“愚谓钱凤可用。”凤亦推峤，峤伪辞之，
敦不从，表补丹阳尹。峤犹惧钱凤为之奸谋，因敦饯
别，峤起行酒至凤前，凤未及饮，峤因伪醉，以手板击
凤，帻坠，敦以为醉，两释之。临去言别，涕泗横流，出阁
复入，如是再三，然后即路。

《殷浩传》：“浩为中军将军，废徙东阳，委命谈咏，虽家人
不见其有流放之戚甥韩伯，浩素赏爱之，随至徙所。
经岁还都，浩送至渚侧。咏曹颜远诗云：‘富贵他人合，
贫贱亲戚离’。”

《世说新语》：谢公在东山，朝命屡降而不动。后出为桓
宣武司马，将发新亭，朝士咸出瞻送。高灵时为中丞，
亦往相祖因醉戏曰：“卿屡违朝旨，高卧东山，诸人每
相与言，安石不肯出，将如苍生何？今亦苍生，将如卿
何？”谢笑而不答。

《珍珠船》谢安谓羲之曰：“中年以来，与亲友别，辄作数
日恶。”羲之曰：“年在桑榆，自应尔。”

《世说新语》：殷觊病困，看人政见半面。殷荆州兴晋阳
之甲，往与觊别，涕零，属以消息所患。觊答曰：“我病自
当差，正忧汝患耳。”

桓宣武薨，桓南郡年五岁，服始除，桓车骑与送故文
武别，因指语南郡：“此皆汝家故吏。佐”元应声恸哭，酸
感傍人。车骑每自目己坐曰：“灵宝成人，当以此坐还
之。”鞠爱过于所生。

《晋书桓温传》：“温太和四年，上疏悉众北伐，平北将军
郗愔以疾解职。又以温领平北将军、徐兖二州刺史，
率弟南中郎冲、西中郎袁真步骑五万北伐，百官皆
于南州祖道，都邑尽倾。”

《宋书孔季恭传》：季恭拜侍中，特进左光禄大夫，辞事
东归，高祖饯之戏马台，百僚咸赋诗以述其美。
《张敷传》：敷善持音仪，尽详缓之致，与人别，执手曰：“念
相闻。”馀响久之不绝，张氏后进，至今慕之。其源流起
自敷也。

《王惠传》：惠为中军长史时，会稽内史刘怀敬之郡，送
者倾京师。惠亦造别。还，过从弟球，球问向何所见，惠
曰：“惟觉即时逢人耳。”

《王弘之传》：桓元辅晋，桓谦以为卫军参军。时琅琊殷
仲文还姑熟，祖送倾朝，谦要弘之同行，答曰：“凡祖离
送别，必在有情。下官与殷，风马不接，无缘扈从。”谦贵
其言。

《南史沈怀文传》：“怀文除尚书殿中郎，隐士雷次宗被
征居锺山，后南还。庐江何尚之设祖道，文义之士毕
集，为联诗句，怀文所作尤美，辞高一坐。”

《何尚之传》：尚之字彦德，父叔度，恭谨有行业。尚之为
中书侍郎，迁吏部郎，告休定省，倾朝送别于冶渚。及
至郡，叔度谓曰：“闻汝来此，倾朝相送，可有几客？”答曰：
“殆数百人。”叔度笑曰：“此是送吏部郎耳，非关何彦德
也。”昔殷浩亦尝作豫章，定省送别者甚众。及废徙东
阳，船泊征虏亭，积日乃至，亲旧无复相窥者。

《世说新语》：谢安南免吏部尚书还东，谢太傅赴桓公
司马出西，相遇破冈，既当远别，遂停三日共语。太傅
欲慰其失官，安南辄引以他端，虽信宿，中途竟不言
及此事。太傅深恨，在心未尽，谓同舟曰：“谢奉故是奇
士。”

《南齐书张融传》：“融为封溪令，从叔永出后渚，送之曰：
‘似闻朝旨，汝寻当还’。融曰：‘不患不还，正恐还而复去’。”
《南史傅琰传》：“琰子翙，为官亦有能名，后为吴令，别建
康令孙廉。廉因问曰：‘闻丈人发奸摘伏，惠化如神，何
以至此’？答曰：无他也，唯勤而清。清则宪纲自行，勤则
事无不理，宪纲自行则吏不能欺，事自理则物无疑”
滞，欲不理，得乎？时临淮刘元明亦有吏能，历山阴、建
康令，政常为天下第一，终于司农卿。后翙又代元明
为山阴令，问元明曰：“愿以旧政告新令尹。”答曰：“我有
奇术，卿《家谱》所不载，临别当相示。”既而曰：“作县令，唯
日食一升饭，而莫饮酒，此第一策也。”

《傅昭传》：“昭弟映，三岁而孤，兄弟友睦，修身励行，非礼
不动。始昭之守临海，陆倕饯之，宾主俱懽，日暮不反。
映以昭年高，不可连夜极乐，乃自往候接，同乘而归。
兄弟并己斑白，时人美而服焉《梁书陶弘景传》，“弘景初仕齐，为奉朝请。永明十年，上
表辞禄，诏许之，赐以束帛。及发公卿祖之于征虏亭，
供帐甚盛，车马填咽”，宋、齐以来未有，朝野荣之。
《魏书南安王桢传》：“桢出为镇北大将军、相州刺史，高
祖饯桢于华林都亭，诏曰：‘从祖南安，既之蕃任，将旷
违千里，豫怀惘恋。然今者之集，虽曰分岐，寔为曲宴，
并可赋诗申意。射者可以观德，不能赋诗者，可听射
也。当使武士弯弓，文人下笔。高祖饯桢于阶下，流涕
而别’。”

《北史高闾传》：“宣武践祚，闾累表逊位，优诏授光禄大
夫，告老求归，帝为之流涕，优诏赐安车几杖舆马缯
彩衣服布帛，事从丰厚，百僚饯之，犹群公之祖二疏
也。”

《崔伯谦传》：伯谦历瀛州别驾，京畿司马。文襄将之晋
阳，劳之曰：“卿骋足瀛部，已著康歌。督府务总，是用相
授。”临别，又马上执手曰：“执子之手，与子偕老，卿宜深
体此情。”

《颜氏家训名实》篇：邺下有一少年，出为襄国令。颇自
勉笃，公事经怀，每加抚恤，以求声誉。凡遣兵役，握手
送离，或赍棃枣饼饵，人人赠别，云：“上命相烦，情所不
忍。道路饥渴，以此见思。民庶称之，不容于口。”及迁为
泗州别驾，此费日广，不可常周，一有伪情，触涂难继，
功绩遂败损矣。

《周书王褒传》：“褒世在江东为宰辅，高祖亦以此重之。
建德以后，颇参朝议，凡大诏册皆令褒具草。东宫既
建，授太子少保，迁小司空，仍掌纶诰。乘舆行幸，褒常
侍从。初，褒与梁处士汝南周弘让相善，及弘让兄弘
正自陈来聘，高祖许褒等通亲知音问。褒赠弘让诗，
并致书曰：‘嗣宗穷途，杨朱岐路，征蓬长逝，流水不归’。”
舒惨殊方，炎凉异节，木皮春厚，桂树冬荣，想摄卫惟
宜，动静多豫。贤兄入关，敬承款曲，犹依杜陵之水，尚
保池阳之田，铲迹幽蹊，销声穹谷，何其愉乐，幸甚幸
甚！弟昔因多疾，亟览九仙之方；晚涉世途，常怀五岳
之举。同夫关令，物色异人，譬彼客卿，服膺高士。上经
说道，屡听元牝之谈；中药养神，每禀“《丹沙》之说。顷年
事遒尽，容发衰谢，芸其黄矣，零落无时。还念生涯，繁
忧总集。视阴愒日，犹赵孟之徂年；负杖行吟，同刘琨
之积惨。河阳北临，空思巩县；霸陵南望，还见长安。所
冀书生之魂，来依旧壤；射声之鬼，无恨他乡。白云在
天，长离别矣。会见之期，邈无日矣。”援笔揽纸，龙钟横
集。弘让复书曰：“甚矣悲哉！此之为别也，云飞泥沈，金
铄兰灭，玉音不嗣，瑶华莫因。家兄至自镐京，致书于
穹谷。故人之迹，有如对面，开题申纸，流脸沾膝。江南
燠热，橘柚冬青；渭北沍寒，杨榆晚叶。土风气候，各集
所安，餐卫适时，寝兴多福，甚善甚善！与弟分袂西陜，
言反东区，难保周陵，还依蒋径。三姜离㭊，二仲不归，
麋鹿为曹，更多悲绪。丹经在握，贫病莫谐，芝术可求，
恒为采掇。昔吾壮日，及弟富年，俱值雍熙，并欢衡泌，
南风雅操，清商妙曲，弦琴促坐，无乏名晨，玉沥金华，
冀获难老，不虞一旦，反复波澜，吾已愒阴。弟非茂齿，
禽尚之契，各在天涯，永念生平，难为胸臆。且当视阴
数箭，排愁破涕，人生乐耳，忧戚何为？岂能”遽悲。《次房》
游魂不返远，〈缺二字〉产，骸柩无托，但愿爱玉体珍金，相
保期颐享黄发。犹冀苍鹰赪鲤，时传尺素。清风朗月，
俱寄相思。子渊子渊，长为别矣。握管操觚，声泪俱咽。
《隋书牛弘传》：杨素将击突厥，诣太常，与弘言别，送素
至中门而止。素谓弘曰：“‘大将出征，故来叙别，何相送
之近也’？弘遂揖而退。素笑曰：‘奇章公可谓其智可及，
其愚不可及也’。”亦“不以屑怀。”

《房彦谦传》：“内史侍郎薛道衡重彦谦为人，深加友敬。
炀帝嗣位，道衡转牧番州，路经彦谦所，留连数日，屑
涕而别。”

《文中子问易》篇：“贾琼为吏，以事楚公，将行，子饯之。琼
曰：‘愿闻事人之道’。子曰：‘远而无介，就而无谄，汎乎利
而讽之，无斗其捷’。琼曰：‘终身诵之’。子曰：‘终身行之可
也’。”

《旧唐书史德义传》：“德义隐居虎丘山，高宗闻其名，征
赴洛阳。寻称疾东归。公卿已下，皆赋诗饯别，德义亦
以诗留赠，其文甚美。”

《大唐新语》：长寿中有荥阳郑属宾，颇善五言，竟不闻
达。年老，方授江左一尉，亲朋饯别于上东门，属宾赋
诗留别曰：“畏途方万里，生涯近百年，不知将白首，何
处入黄泉。”酒酣自咏，声调哀感，满座为之流涕。竟卒
于官。

《全唐诗话》：“贺知章年八十六，卧病冥然，无知疾损，上
表乞为道士还乡。明皇许之，舍宅为观，赐名千秋。命
其男曾子会稽郡司马赐鉴《湖剡川》一曲，诏令供帐
东门，百僚祖饯。御制送诗并序云：‘天宝三年，太子宾
客贺知章，鉴知足之分，抗归老之疏。解组辞荣，志期
入道。朕以其年在迟暮，用循挂冠之事，俾遂赤松之’”
游。正月五日，将归会稽，遂饯东路。乃命六卿庶尹大夫供帐青门，宠行迈也。岂惟崇德尚齿，抑亦励俗劝
人，无令二疏独光汉册。乃赋诗赠行，诗云：“遗荣期入
道，辞老竟抽簪。岂不惜贤达，其如高尚心。环中得秘
要，方外散幽襟。独有青门饯，群英怅别深。”又云：“筵开
百壶饯，诏许二疏归。仙记题金箓，朝”章换羽衣。悄然
承睿藻，行路满光辉。

《册府元龟》：“贺知章为散骑常侍，请度为道士，求还乡
里，皇太子已下咸就执别。”

哥舒翰为太子少保安禄山反以为皇太子先锋兵
马副元帅拒贼于潼关百僚出饯于郊。

《经外杂抄》：唐杨凭贬临贺尉，姻友惮累，无往候者。善
客徐晦独至蓝田慰饯，李夷简遽表为监察御史，曰：
“君不负杨临贺，肯负国乎？”

《世说补》：杨凭得罪，姻友无敢送者，独徐晦送至蓝田。
权载之谓：“徐君诚厚杨，临贺无乃为累乎？”徐曰：“晦自
布衣时，杨知我厚，方兹流播，宁忍无言而别？有如公
为奸佞谮斥，敢自同路人乎？”载之叹其长厚。
《旧唐书。柳公绰传》：公绰为吏部员外郎。武元衡罢相，
镇西蜀，与裴度俱为元衡判官，尢相善，先度入为吏
部郎中，度以诗饯别，有“两人同日事征西，今日君先
捧紫泥”之句。

《甘泽谣》红线，潞州节度使薛嵩家青衣。魏博节度使
田承嗣将并潞州，嵩闻之，计无所出。时红线从行，红
线曰：“主不遑寝食，岂非邻境乎？”嵩具告其事。红线乃
入房饰行，其佩龙文匕首，倏忽不见。嵩饮酒数合，忽
闻红线回，嵩喜而慰问曰：“不敢辱命，无杀伤，但取床
头金合为信耳。”嵩乃发使遗承嗣书，以金合授之。由
是河北、河南人使各至，而红线辞去。嵩曰：“女生我家，
而今欲安往？又方赖女，岂可议行？”红线曰：“某前世本
男子，以阴功见诛，降为女子，幸生于公家。今十九年，
宠待有加，荣亦至矣。昨往魏郡，以示报恩，两地保其
城池，万人全其性命，使乱臣知惧，烈士安谋？在某一
妇人，功亦不小，固可赎其前罪，还其本原，便当遁迹
尘中，栖身物外，澄清一气，生死常存。”嵩曰：“不然，遗尔
千金，为居山之所。”给红线曰：“事关来世，安可预谋？”嵩
知不可驻留，乃广为饯别，悉集宾客，夜宴中堂。嵩以
歌送红线酒。诸坐客中冷朝阳为辞曰：“采菱歌怨木
兰舟，送客魂消百尺楼。还似雒妃乘雾去，碧天无际
水空流。”歌毕，嵩不胜悲，红线反袂且泣，因伪辞离席，
遂亡其所在。

《经外杂抄》：“太学生薛约师事阳城，坐言事徙连州。城
送之郊，上以为党，出城道州刺史。”

干𦠆子。长庆末，前知福建县权长孺犯事流贬，后以
故礼部相国德舆之近宗，遇恩复资，留滞广陵多日。
宾府相见皆鄙之，将诣阙求官，临行，群公饮饯于禅
智精舍。狂士《蒋传》知长孺有嗜人爪癖，乃于健步及
诸佣保处薄给酬，直得数两，削下爪，或洗濯未精，以
纸里候其酒酣，进曰：“侍御远行，无以饯送，今有少佳
味敢献。”遂进长孺。长孺视之，忻然有喜色，如获千金
之惠，涎流于吻，连撮啖之，神色自得，合坐惊异。
《全唐诗话》：韦蟾廉问鄂州罢，宾僚祖饯。蟾曾书《文选》
句云：“悲莫悲兮生别离，登山临水送将归。”以笺毫授
宾从，请续其句。逡巡，有妓泫然起曰：“某不才，不敢染
翰，欲口占两句。”韦大惊异。妓随念云：“武昌无限新栽
柳，不见杨花扑面飞。”坐客无不嘉叹，韦令唱作《杨柳
枝》词。

马令《南唐书邓王从益传》：“从益，元宗第八子也。开宝
初，出镇宣州。后主率近臣饯绮霞阁，自为诗序以送
之。其略云：‘秋山滴翠，暮壑澄空。爱公此行，畅乎遐览’。”
其诗有“‘咫尺烟江几多地，不须怀抱重凄凄’之句，君
臣赓赋，可为盛事。”

《宋史颜衎传》：“周广顺初，为尚书右丞，俄充端明殿学
士，权知开封。时王峻持权，衎为峻所引用，罢职，守兵
部侍郎。显德初，上表求解官，授工部尚书，致仕还乡
里。台阁缙绅祖饯都门外，冠盖相望，时人荣之。”
《张咏传》：“咏知益州时，李顺构乱，王继恩、上官正总兵
攻讨，顿师不进。咏以言激正，勉其亲行，仍盛为供帐
饯之。”酒酣，举爵属军校曰：“尔曹蒙国厚恩，无以塞责，
此行当直抵寇垒，平荡丑类。若老师旷日，即此地还
尔死所矣。”正由是决行深入，大致克捷。

《王旦传》：“旦薨后数日，张旻赴镇河阳，例宜饮饯。以旦
故不举乐，录其子弟侄、外孙、门客尝从授官者十数
人，诸子服除，又各进一官。”

《续闻见近录》：仁宗初独听政，范文正以进拟《资叙班
簿图》上之，冀晓上心，使执政者不得越次欺罔。执政
以事危之，遂谪知饶州。诸公出饯，语文正曰：“前黜已
光，今更老矣。”文正谑曰：“今回光，后回光，直待上牢了
仲淹方是了期耶？”众大噱。

《宋史李之才传》：之才调孟州司法参军，时范雍守孟，
亦莫之知也。雍初自洛建节守延安，送者皆出境外，
之才独别近郊。或病之，谢曰：“故事也。”顷之，雍谪安陆之才独往见之。洛阳前日远送之人，无一来者，雍始
恨知之之晚。

《范正辞传》：“正辞子讽，通判郓州时，知州李迪贬衡州
副使，宰相丁谓戒使者持诏书促上道。讽辄留迪数
日，为治装祖行。”

《刘温叟传》：“温叟子晔，累迁刑部郎中、龙图阁直学士，
知河南府，徙河中府，卒。初，王曙坐寇准贬官，在朝无
敢往见者。晔叹曰：‘友朋之义，独不见于今欤往饯之，
经宿而还’。”

《闻见前录》：“钱相谪汉东，诸公送别，至彭婆镇，钱相置
酒作长短句，俾妓歌之，甚悲，钱相泣下，诸公皆泣下。”
《东轩笔录》：“范文正公仲淹自知开封，落待制，以吏部
员外郎知饶州。出都时，唯王待制质饯，宿于城外洎
水道之官，历十馀州，无一人出迎迓者。时陈恭公执
中以龙图阁直学士知扬州，迎送问劳甚至，虽时宰”
好恶能移众人。而方正之士亦不可变也。

《宋史王祜传》：祜孙质，以天章阁待制出知陕州。范仲
淹贬饶州，治朋党方急，质独载酒往饯。或以诮质，质
曰：“范公贤者，得为之党，幸矣。”世以此益贤之。

《名臣言行录外集》：程伊川先生被谪时，李邦直尹洛，
令都监来见。伊川才出见之，便请上轿。先生欲略见
叔母，亦不许，莫知朝命云何。是夜宿于都监厅，明日，
差人管押成，行至龙门，邦直遣人赆银百星，先生不
受。既归，门人问“‘何为不受’？曰：‘渠是时已与某不相知，
岂可受’？”

《见闻搜玉》：王荆公罢相出镇金陵，时飞蝗自北而南，
江东诸郡皆有之。百官饯公于郊外，刘贡父后至，追
之不及，乃寄一绝云：“青苗助役两妨农，天下嗷嗷怨
相公。惟有蝗虫偏感德，又随车骑过江东。”

《挥麈后录》：元丰中，先祖同滕章敏、王荆公于锺山，临
别赠言云：“立德广，量行惠，非特为两公别后之戒，安
石亦终身所行之者也。”先祖云：“以某所见前二语，则
相公诚允蹈之。但末后之言，相公在位时，行青苗、免
役之法于天下，未审如何？”公默然不应。

《东坡志林》：仆以元丰三年二月一日至黄州，时家在
南都，独与儿子迈来，郡中无一人旧识者。时时策杖
至江上，望云涛渺然，亦不知有文甫兄弟在江南也。
居十馀日，有长髯者惠然见过，乃文甫之弟子辨，留
语半日，云“迫寒食，且归东湖。”仆送之江上，微风细雨，
叶舟横江而去。仆登“夏燠尾高丘”以望之，髣髴见舟
及武昌，乃步还。尔后遂相往来。及今四周岁，相过殆
百数，遂欲买田而老焉，然竟不遂近。忽量移临汝，念
将复去，而后期未可必，感物凄然，有不胜怀者。“《浮屠》
不三宿桑下”者，有以也哉！《七年三月九日》。

《宋史蒋之奇传》：“之奇为翰林学士兼侍读。元符末，邹
浩以言事得罪，之奇折简别之，责守汝州。”

《范致虚传》：“致虚举进士，为太学博士。邹浩以言事斥，
致虚坐祖送，获罪停官。”

《清波杂志》：“芸叟迁流远适，自汴抵郴，所至流连，南京
孙莘老、扬州孔周翰、泗州蒋颍叔、江宁王介甫、黄州
苏子瞻、衡州刘贡父皆相遇焉。谈诗觅胜，无复行役
之劳。未离江宁日，因送人人京，及同士子数辈饮饯，
游清凉寺。抵暮回，属营妓数人同舟宛转闻亭上有
散乐声，逼而询之，乃府公迓妓籍。既见，共载野服披
昌”，但一笑而止。今日放臣逐客，容如是乎？一段胜概，
宜入画图。府公陈和叔也。

郑穆字闳中，闽士所尊四先生，郑其一也。元祐初，为
国子祭酒。久而请老，太学诸生数千人，状诣司业，又
诣丞相府请留，不报。以待制奉祠。将行，公卿大夫多
以诗赠之，三学之士皆为诗。且出祖汴东门外，三献
酒，再拜堂下，辞诀而去，观者叹息。煇又从合肥王公
助学，王与郑中表亲有一编曰《归荣》，乃送行诗也。后
未见此本。

秦少游发郴州，反顾有所属，其词曰：“雾失楼台，月迷
津渡。桃源望断无寻处。可堪孤馆闭春寒，杜鹃声里
斜阳暮。驿寄梅花，鱼传尺素。砌成此恨无重数。郴江
幸自绕郴山，为谁流下潇湘去。”山谷云：语意极似刘
梦得《楚蜀间语》。“泪湿栏杆花著露，愁到眉峰碧聚。此
恨平分取。更无言语空相覰。断雨残云无意绪，寂寞
朝朝暮暮。今夜山深处。断魂分付潮回去。”毛泽民，元
祐间罢杭州法曹，至富阳所作赠别也。因是受知东
坡，语尽而意不尽，意尽而情不尽，何酷似少游也。
《经外杂抄》：陈后山为徐州教授，东坡知杭州，道由南
京，陈告守孙觉，愿往见而觉不许，乃托病谒告，来南
京送别，同舟东下，至宿而归，为刘安世所弹。所赋《平
生羊荆州追送不作远》诗以此。

《紫薇诗话》：绍圣初，荥阳公自浙中赴怀州，叔祖赴睦
州，邂逅于镇江。别后，叔祖寄绝句云：“江南江北来，昨
夜同枝宿。平明一声起，四顾已极目。”

刘师川莘老，丞相幼子，力学有文。尝《赠舍弟诗》云：“大
阮平生予所爱，小阮相逢亦倾盖。济阴未识情更亲信手亲诗落珠贝。杨氏作公谁料理，臧孙有后诚可
喜。长亭水落风雨多，无酒饮君如别何。”余时为济阴
县主簿，大阮谓知止也。

《名臣言行录》外集：胡文定公罢官荆南，僚旧饯行于
渚宫，呼乐戏以待，而交代杨龟山具朝膳留公，鲑菜
萧然，引觞徐酌，置语孟案间，清坐讲论，不觉日晷之
暮也。士子赴阙，过上饶，有从臣家居者，治馔延公，饰
姬妾，请令出奉卮酒为寿。公蹙然曰：“二帝蒙尘，国步
阢陧，岂吾徒为燕乐之日敢辞？”其人赧而止。

《清波杂志》：四十年前，朝士遭论，径放谢辞，仓皇出关，
亲厚者亦不敢相闻。迨更化之后，稍革此风，犹未敢
舒肆。叔祖由三院御史贰春官，未几罢斥，时王公元
枢德言任小司空，趋局即请早出假，同列叩之，昌言
答曰：“纶今日欲送周为高。”为高，叔祖字也，从列尾而
至者一二耳。近时去国者，冠盖祖饯，从容理装，风俗
归厚，于治世岂小补哉！括苍管铨平仲监秦邸，坐事
免官，秦丞相手封银一笏，以助其归，恃此方敢留一
二日，盖秦早授馆于其家，故特致此礼。

《宋史赵鼎传》：“鼎尝辟和议，与秦桧意不合，桧乘间挤
鼎，乃以忠武节度使出知绍兴府，寻加检校少傅，改
奉国军节度使。桧率执政往饯其行，鼎不为礼，一揖
而去，桧益憾之。”

《剡溪野语》：王嘉叟与王龟龄别语，龟龄曰：“吾辈会合
不可常，但令常留面目，异日可以相见。”龟龄每叹曰：
“此言不能置。”

《朱子语类》：先生饯席，酒五行，中筵亲酌一杯劝李丈
云：相聚不过如此。退去反而求之。以一杯与淳曰：“安
卿更须出来行一遭村里坐，不觉坏了人。”昔陈了翁
说一人棋甚高，或邀之入京参国手，日久在侧，并无
所教，但使之随行携棋局而已。或人诘其故，国手曰：
“彼棋已精”，其高著已尽识之矣。但著未曾识。教之
随行。亦要都经历一过。

《名臣言行录》外集：朱晦翁往净安寺候蔡元定，元定
自府乘舟就贬，过净安，晦翁出寺门接之，坐僧方丈，
寒暄外无嗟劳语，以连日读《参同契》所疑叩蔡，蔡应
答洒然。少迟，诸人醵酒至，饮皆醉。晦翁闲行，列坐寺
前桥上，饮回寺又饮。晦翁醉睡，方坐饮桥上，詹元善
即退去，晦翁曰：“此人富贵气。”

《宋史蔡元定传》：“元定字季通，闻朱熹名，往师之，遂与
对榻，讲论诸奥义。时韩𠈁胄擅政，设伪学之禁。沈继
祖、刘三杰为言官，连疏抵熹，并及元定。谪道州，州县
捕元定甚急。元定闻命，不辞家，即就道。熹与从游者
数百人，饯别萧寺中，坐客兴叹，有泣下者。熹微视元
定，不异平时，因喟然曰：‘友朋相爱之情，季通不挫之’”
志，可谓两得矣。元定赋诗曰：“执手笑相别，无为儿女
悲。”众谓宜缓行，元定曰：“获罪于天，天可逃乎？杖履同
其子”，沈行三千里，脚为流血无，几微见言面。

《齐东野语》：“‘刘震孙长卿，号朔斋。知宛陵日，吴毅夫潜
丞相方闲居，刘日陪五桥之游，奉之亦甚至。尝携具
开宴，自撰乐语一联云：‘入则孔明，出则元亮’，副平生
自许之心。兄为东坡，弟为栾城，无晚岁相违之恨’。毅
夫大为击节。刘后以召还，吴饯之郊外，刘赋《摸鱼儿》
一词为别，末云：‘怕绿野堂边，刘郎去后，谁伴老裴度’。”
毅夫为之挥泪。继遣一价追和此词，并以小奁侑之，
送数十里外，启之精金百星也。前辈怜才，赏音如此，
近世所无。

《宋史陈宓传》：宓修直秘阁，主管崇禧观。初，宓之在朝
也，寺丞丁焴往使金，宓叹曰：“世仇未复，何以好为？”饯
诗有“百年中国岂无人”之句。

危。传。字逢吉，抚州临川人。升著作郎兼屯田郎。
《柴中行》去国。赋诗送之。迕宰相出知潮州，
《见闻搜玉》，赵南仲幸得边功，后又赴镇，朝绅饯之。适
有逞缘竿伎者，曹西士赋诗云：“又被锣声送上竿，这
番难似旧时难。劝君著脚须教稳，多少傍人冷眼看。”
未几，师果不竞。

《真西山集：袁燮行状》：公丐归至八九，上迄不之许。会
三学诸生伏阙上疏，斥主和者之非，既而全台论列，
乃并公以罢。太学诸生三百馀人祖饯都门外，且赋
诗以别公曰：“乾道变化，各正性命。雷雨作解，草木甲
拆，此吾志也。以直得名，岂其心哉？”

《金史石土门传》：“石土门，耶懒路完颜部人。耶懒岁饥，
景祖与之马牛，为助籴费，使世祖往致之。会世祖有
疾，石土门日夕不离左右。世祖疾愈辞归，与握手为
别，约他日无相忘。”

《虞仲文传》：“仲文三迁至太常少卿。宰相有左降，仲文
独出饯之。或指以为党，仲文乃求养亲。久之，召复前
职。”

《明外史》：“洪武二十五年冬，从龙子泽死，请告还镇江。
太祖出郊，握手送之。”

《蓉塘诗话》：陈信字履顺，杭州人。任苏州府通判，有惠
政，廉而公直。正统十一年致仕，苏人以重赆追送，一无所受，而其家寔贫。郡人杜璚有诗送之曰：“人辞荣
禄赋归田，工部苏民馈赆钱。一任此生贫到骨，只留
清节与人传。”

《大政纪》：景泰三年九月，召南京大理寺卿薛瑄为大
理寺卿。时有中官金英奉使出道，南京公卿俱饯于
江上，瑄独不往。英至京，言于众曰：“南京好官惟薛瑄
耳。”遂召复。

《明外史王云凤传》：“正德初，张彩荐于刘瑾，起国子祭
酒。云凤虽由瑾进，瑾故不甚喜。司务孙聪，瑾妹婿也。
还乡，云凤饯之郊外。聪时已失懽于瑾，瑾语人曰：‘聪
何人？士大夫至郊饯祭酒，人师亦当尔否’？”

《贤奕编》天台鲁中丞穆登进士后，还乡杜门读书，绝
迹谒请。嗣戒行还京，有司具腆赆赠之，固辞弗受。或
曰：“行以赆，礼也，奈何拒之？”鲁公曰：“筮仕之始，未有分
毫益于乡里，而先厉之，忍乎？”嗣刘忠宣发解时，台司
檄有司佐赆。公里中阻饥，恳辞之，心与鲁公同。穷视
其所不取，达可知已。挽近世俗子一离黉序，希觊有
司，如责偿夙负。识趣若此，世何赖焉。

《江南通志》：“于惟一字德夫，怀宁人。嘉靖癸丑进士，任
南工部主事。御史吴时来疏参权相严嵩，被谪出都。
惟一独祖饯泣别，嵩衔之，出守太原。”

《德安府志》：“沈惟耀字斗伯。天启甲子岁贡，授武学训
导。魏忠贤窃弄威福，惟耀弟吏科右给事惟炳弹之
不胜，落籍去。会杨涟出都，门人莫敢饯，惟耀独跨一
马，送涟于芦沟，以少女字其子而别。”